**Győrfi Laura:**

**Rousseau elégiája**

**/A természet alkonya /**

Szentjános-vezeték.

Bimbót bontanak a villanyoszlopok.

Lehull az első beton,

markológyerek ugrál a kátyúkban.

Tízemeletes ősfák;

Bennük kimért termeszek rágnak szobát,

tapétát ragasztanak az évgyűrűk közé.

A megemlékezés kitömött szobrai­;

Fészek madarat épít.

Most csicsereg a vekker, telefon, mikró

A császár fülemüléi

két évre szóló garanciával.

Csatornák vidám halai;

Egy fülpiszkáló a használt olajba kapaszkodik.

Együtt ugranak a vízszűrő hálójába.

Téli álmot alvó szelektívek;

Másnapos üvegek

humusszá törnek a földön,

bennük csírázó részegekkel.

Dzsungelkirakós;

A csínytevő óvodás

kilopta a zöldet a puzzleből.

Neonjobbágyok vetik be a szántóföldeket;

sót ültetnek télire.

Mindentudó ősasszony,

logosz árad műholdakból.

Hét betűs jelszóval nyíló női szemérem,

kígyó csúszik,

alma gurul,

Steve Jobs veszi fel,

Éva wifit követel.

Felezőmerőleges a kihaláson;

Poros könyvgerincet vizsgál

egy ortopédus.

A fiatal évszakokat néz,

Nihiljéből kirázza az epizód vége,

csak bingeli a tavaszt, a telet, a nyarat...

4 évad 2 nap alatt.

Letűnt kor lanténekese szól:

*„Vissza a gyárakba!”*

Párzás hangja a futószalagról.

Gép és anyag életet teremt.

Az alkotó nem pihen,

a hetedik nap

cezúra pusztulás előtt.

Cigarettázik a város,

szmogot fúj a fák fölé.

*„Luftversmutzung*”- mondják a jóledukált költözőmadarak.

*Északi-fények egy városi hajnal fényszennyezésében -* mondjuk mi.

Egzisztencialista környezetvédelem;

a légzéskorlátozás.

Ingerszegény polgárok szemérmesen a szemétszagba szívnak,

egzotikus ugar-maradvány a steril civilek között.

Korcs kánonnövények

futják be a csuklókat,

és végül fagyöngy kerül

minden poéta ajkára

csók helyett.

Isten megalvadt.

*Vissza! Vissza! Vissza..*

A természet halott.

*Mi öltük meg, hallasz?*

segíts!

segíts néphemofília.